amanoisuno/poetBack huggingface dataset:
蜀先主庙 刘禹锡 
天地英雄气，千秋尚凛然。势分三足鼎，业复五铢钱。得相能开国，生儿不象贤。凄凉蜀故伎，来舞魏宫前。
新嫁娘 王建 
三日入厨下，洗手作羹汤。未谙姑食性，先遣小姑尝。
田家行 王建 
男声欣欣女颜悦，人家不怨言语别。五月虽热麦风清，檐头索索缲车鸣。野蚕作茧人不取，叶间扑扑秋蛾生。麦收上场绢在轴，的知输得官家足。不望入口复上身，且免向城卖黄犊。田家衣食无厚薄，不见县门身即乐。
野老歌 张籍 
老农家贫在山住，耕种山田三四亩。苗疏税多不得食，输入官仓化为土。岁暮锄犁傍空室，呼儿登山收橡实。西江贾客珠百斛，船中养犬长食肉。
没蕃故人 张籍 
前年戍月支，城下没全师。蕃汉断消息，死生长别离。无人收废帐，归马识残旗。欲祭疑君在，天涯哭此时。
游子吟 孟郊 
慈母手中线，游子身上衣。临行密密缝，意恐迟迟归。谁言寸草心，报得三春晖。
暖川 李益 
胡风冻合鸊鹈泉，牛马千群逐暖川。塞外征行无尽日，年年移帐雪中天。
从军北征 李益 
天山雪后海风寒，横笛偏吹《行路难》。碛里征人三十万，一时回首月中看。
夜上受降城闻笛 李益 
回乐烽前沙似雪，受降城外月如霜。不知何处吹芦管，一夜征人尽望乡。
水宿闻雁 李益 
早雁忽为双，惊秋风水凉。夜长人自起，星月满空江。
江南曲 李益 
嫁得瞿塘贾，朝朝误妾期。早知潮有信，嫁与弄潮儿。
送李端 卢纶 
故关衰草遍，离别正堪悲。路出寒云外，人归暮雪时。少孤为客早，多难识君迟。掩泣空相向，风尘何所期。
晚次鄂州 卢纶 
云开远见洛阳城，犹见孤帆一日程。估客昼眠知浪静，舟人夜语觉潮生。
塞下曲 卢纶 
林暗草惊风，将军夜引弓。平明寻白羽，没在石棱中。
寄李儋元锡 韦应物 
去年花里逢君别，今日花开又一年。世事茫茫难自料，春愁黯黯独成眠。身多疾病思田里，邑有流亡愧俸钱。闻道欲来相问讯，西楼望月几回圆。
赋得暮雨送李曹 韦应物 
楚江微雨里，建业暮钟时。漠漠帆来重，冥冥鸟去迟。海门深不见，浦树远含滋。相送情无限，沾襟比散丝。
夕次盱眙县 韦应物 
落帆逗淮镇，停舫临孤驿。浩浩风起波，冥冥日沉夕。人归山郭暗，雁下芦洲白。独夜忆秦关，听钟未眠客。
长安遇冯著 韦应物 
客从东方来，衣上灞陵雨。问客何为来，采山因买斧。冥冥花正开，飏飏燕新乳。昨别今已春，鬓丝生几缕。
初发杨子寄元大校书 韦应物 
凄凄去亲爱，泛泛入烟雾。归棹洛阳人，残钟广陵树。今朝此为别，何处还相遇。世事波上舟，沿洄安得住？。
滁州西涧 韦应物 
独怜幽草涧边生，上有黄鹂深树鸣。春潮带雨晚来急，野渡无人舟自横。
秋夜寄邱员外 韦应物 
怀君属秋夜，散步咏凉天。空山松子落，幽人应未眠。
江乡故人偶集客舍 戴叔伦 
天秋月又满，城阙夜千重。还作江南会，翻疑梦里逢。风枝惊暗鹊，露草泣寒虫。羁旅长堪醉，相留畏晓钟。
题三闾大夫庙 戴叔伦 
沅湘流不尽，屈子怨何深。日暮秋风起，萧萧枫树林。
凉州曲 柳中庸 
关山万里远征人，一望关山泪满巾。青海戍头空有月，黄沙碛里本无春。
征人怨 柳中庸 
岁岁金河复玉关，朝朝马策与刀环。三春白雪归青冢，万里黄河绕黑山。
宫词 顾况 
玉楼天半起笙歌，风送宫嫔笑语和。月殿影开闻夜漏，水精帘卷近秋河。
过山农家 顾况 
板桥人渡泉声，茅檐日午鸡鸣。莫嗔焙茶烟暗，却喜晒谷天晴。
石窦泉 顾况 
吹沙复喷石，曲折仍圆旋。野客漱流时，杯粘落花片。
欹松漪 顾况 
湛湛碧涟漪，老松欹侧卧。悠扬绿萝影，下拂波纹破。
石上藤 顾况 
空山无鸟迹，何物如人意。委曲结绳文，离披草书字。
宿石涧店闻妇人哭 李端 
山店门前一妇人，哀哀夜哭向秋云。自说夫因征战死，朝来逢着旧将军。
芜城 李端 
风吹城上树，草没城边路。城里月明时，精灵自来去。
听筝 李端 
鸣筝金粟柱，素手玉房前。欲得周郎顾，时时误拂弦。
秋晚宿破山寺 皎然 
秋风落叶满空山，古寺残灯石壁间。昔日经行人尽去，寒云夜夜自飞还。
寻陆鸿渐不遇 皎然 
移家虽带郭，野径入桑麻。近种篱边菊，秋来未著花。扣门无犬吠，欲去问西家。报道山中去，归时每日斜。
江村即事 司空曙 
钓罢归来不系船，江村月落正堪眠。纵然一夜风吹去，只在芦花浅水边。
云阳馆与韩绅宿别 司空曙 
故人江海别，几度隔山川。乍见翻疑梦，相悲各问年。孤灯寒照雨，深竹暗浮烟。更有明朝恨，离杯惜共传。
喜外弟卢纶见宿 司空曙 
静夜四无邻，荒居旧业贫。雨中黄叶树，灯下白头人。以我独沉久，愧君相见频。平生自有分，况是蔡家亲。
留卢秦卿 司空曙 
知有前期在，难分此夜中。无将故人酒，不及石尤风。
酬李甫见赠 元稹 
杜甫天才颇绝伦，每寻诗卷似情亲。怜渠直道当时语，不着心源傍古人。
闻乐天授江州司马 元稹 
残灯无焰影幢幢，此夕闻君谪九江。垂死病中惊坐起，暗风吹雨入寒窗。
古筑城曲（二首） 元稹 
筑城须努力，城高遮得贼。但恐贼路多，有城遮不得。
寒食 韩竑 
春城无处不飞花，寒食东风御柳斜。日暮汉宫传蜡烛，轻烟散入五侯家。
枫桥夜泊 张继 
月落乌啼霜满天，江枫渔火对愁眠。姑苏城外寒山寺，夜半钟声到客船。
行宫 元稹 
寥落古行宫，宫花寂寞红。白头宫女在，闲坐说玄宗。
渔翁 柳宗元 
渔翁夜傍西岩宿，晓汲清湘燃楚竹。烟销日出不见人，欸乃一声山水绿。回看天际下中流，岩上无心云相逐。
江雪 柳宗元 
千山鸟飞绝，万径人踪灭。孤舟蓑笠翁，独钓寒江雪。
将牛何处去（二首） 元结 
将牛何处去，耕彼故城东。相伴有田父，相欢惟牧童。
月夜 刘方平 
更深月色半人家，北斗阑干南斗斜。今夜偏知春气暖，虫声新透绿窗纱。
采莲曲 刘方平 
落日清江里，荆歌艳楚腰。采莲从小惯，十五即乘潮。
春雪 刘方平 
飞雪带春风，徘徊乱绕空。君看似花处，偏在洛城东。
逢入京使 岑参 
故园东望路漫漫，双袖龙钟泪不干。马上相逢无纸笔，凭君传语报平安。
白雪歌送武判官归京 岑参 
北风卷地白草折，胡天八月即飞雪。忽如一夜春风来，千树万树梨花开。散入珠帘湿罗幕，狐裘不暖锦衾薄。将军角弓不得控，都护铁衣冷难著。瀚海阑干百丈冰，愁云惨淡万里凝。中军置酒饮归客，胡琴琵琶与羌笛。纷纷暮雪下辕门，风掣红旗冻不翻。轮台东门送君去，去时雪满天山路。山回路转不见君，雪上空留马行处。
苜蓿峰寄家人 岑参 
苜蓿峰边逢立春，葫芦河上泪沾巾。闺中只是空相忆，不见沙场愁杀人。
碛中作 岑参 
走马西来欲到天，辞家见月两回圆。今夜未知何处宿，平沙万里绝人烟。
山房春事 岑参 
梁园日暮乱飞鸦，极目箫条三两家。庭树不知人去尽，春来还发旧时花。
行军九日思长安故园 岑参 
强欲登高去，无人送酒来。遥怜故园菊，应傍战场开。
暮秋山行（节选） 岑参 
疲马卧长坂，夕阳下通津。山风吹空林，飒飒如有人。
题三会寺仓颉造字台 岑参 
野寺荒台晚，寒天古木悲。空阶有鸟迹，犹似造书时。
送李中丞归汉阳别业 刘长卿 
流落征南将，曾驱十万师。罢归无旧业，老去恋明时。独立三边静，轻生一剑知。茫茫江汉上，日暮欲何之。
秋日登吴公台上寺远眺 刘长卿 
古台摇落后，秋入望乡心。野寺来人少，云峰隔水深。夕阳依旧垒，寒磬满空林。惆怅南朝事，长江独至今。
寻南溪常道士 刘长卿 
一路经行处，莓苔见屐痕。白云依静渚，芳草闭闲门。过雨看松色，随山到水源。溪花与禅意，相对亦忘言。
送灵澈 刘长卿 
苍苍竹林寺，杳杳种声晚。荷笠带斜阳，青山独归远。
逢雪宿鞭蓉山主人 刘长卿 
日暮苍山远，天寒白屋贫。柴门闻犬吠，风雪夜归人。
早梅 张谓 
　一权寒梅白玉条，迥临村路傍溪桥。不知近水花先发，疑是经冬雪未销。
登高 杜甫 
风急天高猿啸哀，渚清沙白鸟飞回。无边落木萧萧下，不尽长江滚滚来。万里悲秋常作客，百年多病独登台。艰难苦恨繁霜鬓，潦倒新停浊酒杯。
登楼 杜甫 
花近高楼伤客心，万方多难此登临。锦江春色来天地，玉垒浮云变古今。北极朝廷终不改，西山寇盗莫相侵。可怜后主还祠庙，日暮聊为《梁父吟》。
野望 杜甫 
西山白雪三城戍，南浦清江万里桥。海内风尘诸弟隔，天涯涕泪一身遥。惟将迟暮供多病，未有涓埃答圣朝。跨马出郊时极目，不堪人事日萧条。
阁夜 杜甫 
岁暮阴阳催短景，天涯霜雪霁寒宵。五更鼓角声悲壮，三峡星河影动摇。野哭几家闻战伐，夷歌数处起渔樵。卧龙跃马终黄土，人事音书漫寂寥。
客至 杜甫 
舍南舍北皆春水，但见群鸥日日来。花径不曾缘客扫，蓬门今始为君开。盘飧市远无兼味，樽酒家贫只旧醅。肯与邻翁相对饮，隔篱呼取尽馀杯。
绝句三首 杜甫 
前年渝州杀刺史，今年开州杀刺吏。群盗相随剧虎狼，食人更肯留妻子。二十一人同入蜀。惟残一人出骆谷。自说二女啮臂时，回头却向秦云器。殿前兵马虽骁雄，纵暴略与羌浑同。闻道杀人汉水上，妇女多在官军中。
江南逢李龟年 杜甫 
岐王宅里寻常见，崔九堂前几度闻。正是江南好风景，落花时节又逢君。
赠花卿 杜甫 
锦城丝管日纷纷，半入江风半入云。此曲只应天上有，人间能得几回闻？。
江畔独步寻花 杜甫 
黄四娘家花满蹊，千朵万朵压枝低。留连戏蝶时时舞，自在娇莺恰恰啼。
绝句 杜甫 
两个黄鹂鸣翠柳，一行白鹭上青天。窗含西岭千秋雪，门泊东吴万里船。
旅夜书怀 杜甫 
细草微风岸，危樯独夜舟。星垂平野阔，月涌大江流。名岂文章著，官应老病休。飘飘何所似，天地一沙鸥。
别房太尉墓 杜甫 
他乡复行役，驻马别孤坟。近泪无干土，低空有断云。对棋陪谢傅，把剑觅徐君。唯见林花落，莺啼送客闻。
登岳阳楼 杜甫 
昔闻洞庭水，今上岳阳楼。吴楚东南坼，乾坤日夜浮。亲朋无一字，老病有孤舟。戎马关山北，凭轩涕泗流。
望岳 杜甫 
岱宗夫如何？齐鲁青未了。造化钟神秀，阴阳割昏晓。荡胸生层云，决眦入归鸟。会当凌绝顶，一览众山小。
春宿左省 杜甫 
花隐掖垣暮，啾啾栖鸟过。星临万户动，月傍九霄多。不寝听金钥，因风想玉珂。明朝有封事，数问夜如何？。
八阵图 杜甫 
功盖三分国，名成八阵图。江流石不转，遗恨失吞吴。
黄鹤楼 崔颢 
昔人已乘黄鹤去，此地空余黄鹤楼。黄鹤一去不复返，白云千载空悠悠。晴川历历汉阳树，芳草萋萋鹦鹉洲。日暮乡关何处是？烟波江上使人愁。
次北固山下 王湾 
客路青山外，行舟绿水前。潮平两岸阔，风正一帆悬。海日生残夜，江春入旧年。乡书何处达？归雁洛阳边。
登金陵凤凰台 李白 
凤凰台上凤凰游，凤去台空江自流。吴宫花草埋幽径，晋代衣冠成古丘。三山半落青天外，一水中分白鹭洲。总为浮云能蔽日，长安不见使人愁。
黄鹤楼送孟浩然之广陵 李白 
故人西辞黄鹤楼，烟花三月下扬州。孤帆远影碧空尽，惟见长江天际流。
早发白帝城 李白 
朝辞白帝彩云间，千里江陵一日还。两岸猿声啼不住，轻舟已过万重山。
夜泊牛渚怀古 李白 
牛渚西江夜，青天无片云。登舟望秋月，空忆谢将军。余亦能高咏，斯人不可闻。明朝挂帆席，枫叶落纷纷。
子夜吴歌 李白 
长安一片月，万户捣衣声。秋风吹不尽，总是玉关情。何日平胡虏，良人罢远征。
古朗月行（节选） 李白 
小时不识月，呼作白玉盘。又疑瑶台镜，飞在青云端。仙人垂两足，桂树何团团。白兔捣药成，问言与谁餐。
秋浦歌 李白 
白发三千丈，缘愁似个长。不知明镜里，何处得秋霜？。
怨情 李白 
美人卷珠帘，深坐颦蛾眉。但见泪痕湿，不知心恨谁？。
送李少府贬峡中 王少府贬长沙 高适 
嗟君此别意何如，驻马衔杯问谪居。巫峡啼猿数行泪，衡阳归雁几封书。青枫江上秋帆远，白帝城边古木疏。圣代即今多雨露，暂时分手莫踌躇。
别董大 高适 
千里黄云白日曛，北风吹雁雪纷纷。莫愁前路无知己，天下谁人不识君？。
九月九日忆山东兄弟 王维 
独在异乡为异客，每逢佳节倍思亲。遥知兄弟登高处，遍插茱萸少一人。
送元二使安西 王维 
渭城朝雨浥轻尘，客舍青青柳色新。劝君更尽一杯酒，西出阳关无故人。
嫦娥 李商隐 
云母屏风烛影深，长河渐落晓星沉。嫦娥应悔偷灵药，碧海青天夜夜心。
锦瑟 李商隐 
锦瑟无端五十弦，一弦一柱思华年。庄生晓梦迷蝴蝶，望帝春心托杜鹃。沧海月明珠有泪，蓝田日暖玉生烟。此情可待成追忆，只是当时已惘然。
汉江临眺 王维 
楚塞三湘接，荆门九派通。江流天地外，山色有无中。郡邑浮前浦，波澜动远空。襄阳好风日，留醉与山翁。
送黎拾遗 王维 
相送临高台，川原杳何极！日暮飞鸟还，行人去不息。
竹里馆 王维 
独坐幽篁里，弹琴复长啸。深林人不知，明月来相照。
相思 王维 
红豆生南国，春来发几枝？愿君多采撷，此物最相思。
送别 王维 
山中相送罢，日暮掩柴扉。春草明年绿，王孙归不归？。
鹿柴 王维 
空山不见人，但闻人语响。返影入深林，复照青苔上。
鸟鸣涧 王维 
人闲桂花落，夜静春山空。月出惊山鸟，时鸣春涧中。
终南望余雪 祖咏 
终南阴岭秀，积雪浮云端。林表明霁色，城中增暮寒。
芙蓉楼送辛渐 王昌龄 
寒雨连江夜入吴，平明送客楚江孤。洛阳亲友如相问，一片冰心在玉壶。
出塞 王昌龄 
秦时明月汉时关，万里长征人未还。但使龙城飞将在，不教胡马度阴山。
塞下曲 王昌龄 
饮马渡秋水，水寒风似刀。平沙日未没，黯黯见临洮。昔日长城战，咸言意气高。黄尘足今古，白骨乱蓬蒿。
塞上曲 王昌龄 
蝉鸣空桑林，八月萧关道。出塞复入塞，处处共芦草。从来幽并客，皆共尘沙老。莫学游侠儿，矜夸紫骝好。
早寒有怀 孟浩然 
木落雁南度，北风江上寒。我家襄水曲，遥隔楚云端。乡泪客中尽，孤帆天际看。迷津欲有问，平海夕漫漫。
过故人庄 孟浩然 
故人具鸡黍，邀我至田家。绿树村边合，青山郭外斜。开轩面场圃，把酒话桑麻。待到重阳日，还来就菊花。
岁暮归南山 孟浩然 
北阙休上书，南山归敝庐。不才明主弃，多病故人疏。白发催年老，青阳逼岁除。永怀愁不寐，松月夜窗虚。
宿建德江 孟浩然 
移舟泊烟渚，日暮客愁新。野旷天低树，江清月近人。
咏柳 贺知章 
碧玉妆成一树高，万条垂下绿丝绦。不知细叶谁裁出，二月春风似剪刀。
登幽州台歌 陈子昂 
前不见古人，后不见来者。念天地之悠悠，独怆然而涕下！。
晓发 贺知章 
故乡杳无际，江皋闻曙钟。始见沙上鸟，犹埋云外峰。
易水送人 骆宾王 
此地别燕丹，壮发上冲冠。昔时人已没，今日水犹寒。
早春 韩愈 
天街小雨润如酥，草色遥看近却无。最是一年春好处，绝胜烟柳满皇都。
问刘十九 白居易 
绿蚁新醅酒，红泥小火炉。晚来天欲雪，能饮一杯无？。
闺怨词 白居易 
关山征戍远，闺阁别离难。苦战应憔悴，寒衣不要宽。
赋得古原草送别 白居易 
离离原上草，一岁一枯荣。野火烧不尽，春风吹又生。
浪淘沙 刘禹锡 
九曲黄河万里沙，浪淘风簸自天涯。如今直上银河去，同到牵牛织女家。
望洞庭 刘禹锡 
湖光秋月两相和，潭面无风镜未磨。遥望洞庭山水翠，白银盘里一青螺。
乌衣巷 刘禹锡 
朱雀桥边野草花，乌衣巷口夕阳斜。旧时王谢堂前燕，飞入寻常百姓家。
竹枝词 刘禹锡 
杨柳青青江水平，闻郎江上唱歌声。东边日出西边雨，道是无晴还有晴。
西塞山怀古 刘禹锡 
王浚楼船下益州，金陵王气黯然收。千寻铁锁沉江底，一片降幡出石头。人世几回伤往事，山形依旧枕寒流。从今四海为家日，故垒萧萧芦荻秋。
春词 刘禹锡 
新妆宜面下朱楼，深锁春光一院愁。行到中庭数花朵，蜻蜓飞上玉搔头。
石头城 刘禹锡 
山围故国周遭在，潮打空城寂寞回。淮水东边旧时月，夜深还过女墙来。
雁门太守行 李贺 
黑云压城城欲催，甲光向日金鳞开。角声满天秋色里，塞上燕脂凝夜紫。半卷红旗临易水，霜重鼓寒声不起。报君黄金台上意，提携玉龙为君死。
卖炭翁 白居易 
卖炭翁，伐薪烧炭南山中。满面尘灰烟火色，两鬓苍苍十指黑。卖炭得钱何所营，身上衣裳口中食。可怜身上衣正单，心忧炭贱愿天寒。夜来城外一尺雪，晓驾炭车辗冰辙。牛困人饥日已高，市南门外泥中歇。翩翩两骑来是谁？黄衣使者白衫儿。手把文书口称敕，回车叱牛牵向北。一车炭，千余斤，宫使驱将惜不得。半匹红纱一丈绫，系向牛头充炭值。
悯农（之二） 李绅 
春种一粒粟，秋收万颗子。四海无闲田，农夫犹饿死。
暮江吟 白居易 
一道残阳铺水中，半江瑟瑟半江红。可怜九月初三夜，露似珍珠月似弓。
大林寺桃花 白居易 
人间四月芳菲尽，山寺桃花始盛开。长恨春归无觅处，不知转入此中来。
村民苦寒（节选） 白居易 
八年十二月，五日雪纷纷。竹柏皆冻死，况彼无衣民。回观村闾间，十室八九贫。北风利如剑，布絮不蔽身。唯烧蒿棘火，愁坐夜待晨。
别州民 白居易 
耆老遮归路，壶浆满别筵。甘棠一无树，那得泪潸然。税重多贫户，农饥足旱田。唯留一湖水，与汝救凶年。
池上 白居易 
小娃撑小艇，偷采白莲回。不解藏踪迹，浮萍一道开。
悯农（之一） 李绅 
锄禾日当午，汗滴禾下土。谁知盘中餐，粒粒皆辛苦。
马诗 李贺 
大漠沙如雪，燕山月似钩。何当金络脑，快走踏清秋。
山行 杜牧 
远目寒山石径斜，白云生处有人家。停车坐爱枫林晚，霜叶红于二月花。
清明 杜牧 
清明时节雨纷纷，路上行人欲断魂。借问酒家何处有？牧童遥指杏花村。
江南春 杜牧 
千里莺啼绿映红，水村山郭酒旗风。南朝四百八十寺，多少楼台烟雨中。
秋夕 杜牧 
银烛秋光冷画屏，轻罗小扇扑流萤。天阶夜色凉如水，坐看牵牛织女星。
鹭鸶 杜牧 
雪衣雪发青玉嘴，群捕鱼儿溪影中。惊飞远映碧山去，一树梨花落晚风。
灞上秋居 马戴 
　灞原风雨定，晚见雁行频。落叶他乡树，寒灯独夜人。空园白露滴，孤壁野僧邻。寄卧郊扉久，何年致此身？。
渡汉江 李频 
岭外音书绝，经冬复立春。近乡情更怯，不敢问来人。
蜂 罗隐 
不论平地与山尖，无限风光尽被占。采得百花成蜜后，为谁辛苦为谁甜？。
筹笔驿 李商隐 
猿鸟犹疑畏简书，风云长为护储胥。徒令上将挥神笔，终见降王走传车。管乐有才真不忝，关张无命欲何如。他年锦里经祠庙，梁父吟成恨有余。
春雨 李商隐 
怅卧新春白袷衣，白门寥落意多违。红楼隔雨相望冷，珠箔飘灯独自归。远路应悲春晼晚，残宵犹得梦依稀。玉铛缄札何由达，万里云罗一雁飞。
陇西行 陈陶 
誓扫匈奴不顾身，五千貂锦丧胡尘。可怜无定河边骨，犹是春闺梦里人。
登乐游原 李商隐 
向晚意不适，驱车登古原。夕阳无限好，只是近黄昏。
落花 李商隐 
高阁客竟去，小园花乱飞。参差连曲陌，迢递送斜晖。肠断未忍扫，眼穿仍仍欲归。芳心向春尽，所得是沾衣。
风雨 李商隐 
凄凉宝剑篇，羁泊欲穷年。黄叶仍风雨，青楼自管弦。新知遭薄俗，旧好隔良缘。心断新丰酒，销愁又几千。
蝉 李商隐 
本以高难饱，徒劳恨费声。五更疏欲断，一树碧无情。薄宦梗犹泛，故园芜已平。烦君最相警，我亦举家清。
瑶瑟怨 温庭筠 
冰簟银床梦不成，碧天如水夜云轻。雁声远过潇湘去，十二楼中月自明。
送人东归 温庭筠 
荒戍落黄叶，浩然离故关。高风汉阳渡，初日郢门山。江上几人在，天涯孤棹还。何当重相见，尊酒慰离颜。
早秋 许浑 
遥夜泛清瑟，西风生翠萝。残萤西玉露，早雁拂金河。高树晓还密，远山晴更多。淮南一叶下，自觉洞庭波。
秋日赴阙题潼关驿楼 许浑 
红叶晚萧萧，长亭酒一瓢。残云归太华，疏雨过中条。树色随关迥，河声入海遥。帝乡明日到，犹自梦渔樵。
宫词 朱庆馀 
寂寂花时闭院门，美人相并立琼轩。含情欲说宫中事，鹦鹉前头不敢言。
题金陵渡 张祜 
金陵津渡小山楼，一宿行人自可愁。潮落夜江斜月里，两三星火是瓜洲。
何满子 张祜 
故国三千里，深宫二十年。一声何满子，双泪落君前。
遣怀 杜牧 
落魄江湖载酒行，楚腰纤细掌中轻。十年一觉扬中梦，赢得青楼薄幸名。
赤壁 杜牧 
折戟沉沙铁未销，自将磨洗认前朝。东风不与周郎便，铜雀春深锁二乔。
将赴吴兴登乐游原 杜牧 
清明有味是无能，闲爱孤云静爱僧。欲把一麾江海去，乐游原上望昭陵。
寄扬州韩绰判官 杜牧 
青山隐隐水迢迢，秋尽江南草木凋。二十四桥明月夜，玉人何处教吹箫。
金谷园 杜牧 
繁华事散逐香尘，流水无情草自春。日暮东风怨啼鸟，落花犹似坠楼人。
泊秦淮 杜牧 
烟笼寒水月笼沙，夜泊秦淮近酒家。商女不知亡国恨，隔江犹唱后庭花。
旅宿 杜牧 
旅馆无良伴，凝情自悄然。寒灯思旧事，断雁警愁眠。远梦归侵晓，家书到隔年。沧江好烟月，门系钓鱼船。
哥舒歌 西鄙人 
北斗七星高，哥舒夜带刀。至今窥牧马，不敢过临洮。
贫女 秦韬玉 
蓬门未识绮罗香，拟托良媒益自伤。谁爱风流高格调，共怜时世俭梳妆。敢将十指夸针巧，不把双眉斗画长。苦恨年年压金线，为他人作嫁衣裳。
孤雁 崔涂 
几行归塞尽，念尔独何之？暮雨相呼失，寒塘欲下迟。渚云低暗度，关月冷相随。未必逢矰缴，孤飞自可疑。
除夜有怀 崔涂 
迢递三巴路，羁危万里身。乱山残雪夜，孤独异乡人。渐与骨肉远，转于童仆亲。那堪正漂泊，明日岁华新。
再经胡城县 杜荀鹤 
去岁曾经此县城，县民无口不冤声。今来县宰加朱绂，便是生灵血染成。
春怨 金昌绪 
打起黄莺儿，莫教枝上啼。啼时惊妾梦，不得到辽西。
书边事 张乔 
调角断清秋，征人倚戍楼。春风对青冢，白日落梁州。大漠无兵阻，穷边有客游。蕃情似此水，长愿向南流。
台城 韦庄 
江雨霏霏江草齐，六朝如梦鸟空啼。无情最是台城柳，依旧烟笼十里堤。
章台夜思 韦庄 
清瑟怨遥夜，绕弦风雨哀。孤灯闻楚角，残月下章台。芳草已云暮，故人殊未来。乡书不可寄，秋雁又南回。